CELEX: 32010R0268
Language: el
Date: 2010-03-29
Title: Κανονισμός (ΕΕ) αριθ. 268/2010 της Επιτροπής, της 29ης Μαρτίου 2010 , για την εφαρμογή της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου όσον αφορά την πρόσβαση των θεσμικών οργάνων και οργανισμών της Κοινότητας σε σύνολα και υπηρεσίες χωρικών δεδομένων των κρατών μελών υπό εναρμονισμένους όρους

30.3.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 83/8
            
         ΚΑΝΟΝΙΣΜΌΣ (ΕΕ) αριθ. 268/2010 ΤΗΣ ΕΠΙΤΡΟΠΉΣ
   της 29ης Μαρτίου 2010
   για την εφαρμογή της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου όσον αφορά την πρόσβαση των θεσμικών οργάνων και οργανισμών της Κοινότητας σε σύνολα και υπηρεσίες χωρικών δεδομένων των κρατών μελών υπό εναρμονισμένους όρους
   H ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Κοινότητας,
   την οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (1), και ιδίως το άρθρο 17 παράγραφος 8,
   Εκτιμώντας τα ακόλουθα:
   
               (1)
            
            
               Με την οδηγία 2007/2/ΕΚ απαιτείται από τα κράτη μέλη να παρέχουν στα θεσμικά όργανα και οργανισμούς της Κοινότητας πρόσβαση σε σύνολα και υπηρεσίες χωρικών δεδομένων υπό εναρμονισμένους όρους.
            
         
               (2)
            
            
               Για την εξασφάλιση ομοιογενούς διαδικασίας στην παροχή πρόσβασης σε σύνολα και υπηρεσίες χωρικών δεδομένων, ο παρών κανονισμός πρέπει να καθορίζει ελάχιστη δέσμη όρων που οφείλουν να τηρούνται.
            
         
               (3)
            
            
               Η οδηγία 2007/2/ΕΚ επιτρέπει εξαιρέσεις από την κοινοχρησία δεδομένων σύμφωνα με το άρθρο 17 παράγραφος 7. Ωστόσο, ακόμη και όταν τα κράτη μέλη εφαρμόζουν αυτές τις εξαιρέσεις, πρέπει να έχουν τη δυνατότητα να λαμβάνουν κρατικά μέτρα, όπως είναι τα μέτρα ασφαλείας, τα οποία πρέπει να λαμβάνουν τα θεσμικά όργανα και οι οργανισμοί της Κοινότητας ώστε να μπορούν εντέλει να έχουν δυνατότητα πρόσβασης στα εν λόγω σύνολα χωρικών δεδομένων και τις υπηρεσίες.
            
         
               (4)
            
            
               Σε κάθε συμφωνία, συμπεριλαμβανομένων των συμφωνιών παραχώρησης άδειας χρήσης ή εκμετάλλευσης, συμβάσεων και ανταλλαγών ηλεκτρικών μηνυμάτων ή οποιαδήποτε άλλη ρύθμιση για την πρόσβαση των θεσμικών οργάνων και οργανισμών της Κοινότητας σε σύνολα και υπηρεσίες χωρικών δεδομένων των κρατών μελών και των οικείων δημόσιων αρχών στο πλαίσιο του παρόντος κανονισμού, πρέπει να χρησιμοποιείται η ορολογία που ορίζεται στο άρθρο 3 της οδηγίας 2007/2/ΕΚ.
            
         
               (5)
            
            
               Προκειμένου να εκπληρώσουν τη δημόσια αποστολή τους και να συμβάλουν στην υλοποίηση των ευρωπαϊκών πολιτικών που σχετίζονται με το περιβάλλον, τα θεσμικά όργανα και οι οργανισμοί της Κοινότητας πρέπει να είναι σε θέση να καθιστούν διαθέσιμα σε αναδόχους που εργάζονται για λογαριασμό τους τα σύνολα και τις υπηρεσίες χωρικών δεδομένων.
            
         
               (6)
            
            
               Κατά γενικό κανόνα, οι ρυθμίσεις ή συμβάσεις παραχώρησης άδειας χρήσης ή εκμετάλλευσης πρέπει να έχουν συμμορφωθεί με τον παρόντα κανονισμό, εντός δεκαοκτώ μηνών από την έναρξη ισχύος του. Ωστόσο, δεδομένου ότι μπορεί να είναι ισχύουν ακόμα ρυθμίσεις που έχουν θεσπιστεί προγενέστερα, είναι αναγκαία μια μεταβατική διάταξη. Επομένως, ρυθμίσεις που υφίσταντο κατά την έναρξη ισχύος του παρόντος κανονισμού πρέπει να συμμορφωθούν με τον παρόντα κανονισμό κατά την ανανέωση ή τη λήξη ισχύος τους, όχι όμως αργότερα από τρία έτη μετά την έναρξη ισχύος του παρόντος κανονισμού.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής που έχει συσταθεί με το άρθρο 22 της οδηγίας 2007/2/ΕΚ,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός θεσπίζει εναρμονισμένους όρους για την πρόσβαση σε σύνολα και υπηρεσίες χωρικών δεδομένων σύμφωνα με το άρθρο 17 της οδηγίας 2007/2/ΕΚ.
   Άρθρο 2
   Περιορισμοί πρόσβασης
   Έπειτα από αίτημα του θεσμικού οργάνου ή οργανισμού της Κοινότητας, τα κράτη μέλη αιτιολογούν κάθε περιορισμό της κοινοχρησίας σύμφωνα με το άρθρο 17 παράγραφος 7 της οδηγίας 2007/2/ΕΚ.
   Τα κράτη μέλη έχουν τη δυνατότητα να καθορίζουν τους όρους υπό τους οποίους μπορεί εντέλει να επιτραπεί η πρόσβαση που περιορίζεται βάσει του άρθρου 17 παράγραφος 7.
   Άρθρο 3
   Ρυθμίσεις
   1.   Τυχόν ρυθμίσεις που αφορούν την πρόσβαση σε σύνολα και υπηρεσίες χωρικών δεδομένων θα πρέπει να είναι πλήρως συμβατές με τις απαιτήσεις του παρόντος κανονισμού.
   2.   Οι ορισμοί που προβλέπονται στο άρθρο 3 της οδηγίας 2007/2/ΕΚ, χρησιμοποιούνται σε όλες τις ρυθμίσεις που αφορούν την πρόσβαση σε σύνολα και υπηρεσίες χωρικών δεδομένων.
   Άρθρο 4
   Χρήση συνόλων και υπηρεσιών χωρικών δεδομένων
   1.   Τα θεσμικά όργανα ή οι οργανισμοί της Κοινότητας μπορούν να διαθέτουν σύνολα ή υπηρεσίες χωρικών δεδομένων σε αναδόχους που ενεργούν για λογαριασμό τους.
   2.   Εφόσον σύνολα και υπηρεσίες χωρικών δεδομένων διατίθενται σύμφωνα με την παράγραφο 1, τα θεσμικά όργανα και οι οργανισμοί της Κοινότητας καταβάλλουν κάθε δυνατή προσπάθεια ώστε να αποφευχθεί η παράτυπη χρήση συνόλων και υπηρεσιών χωρικών δεδομένων.
   3.   Εφόσον σύνολο ή υπηρεσία χωρικών δεδομένων έχει διατεθεί σύμφωνα με την παράγραφο 1, ο παραλήπτης απαγορεύεται να διαθέσει το σύνολο ή υπηρεσία χωρικών δεδομένων σε οποιονδήποτε τρίτο χωρίς τη γραπτή συγκατάθεση του αρχικού παρόχου των δεδομένων ή των υπηρεσιών.
   Άρθρο 5
   Μεταδεδομένα
   Οι όροι που ισχύουν για τα θεσμικά όργανα και τους οργανισμούς της Κοινότητας σύμφωνα με τον παρόντα κανονισμό θα πρέπει διατυπώνονται στο στοιχείο 8.1 των μεταδεδομένων, όπως αυτό αναφέρεται στο μέρος Β του παραρτήματος στον κανονισμό (ΕΚ) αριθ. 1205/2008 της Επιτροπής (2).
   Άρθρο 6
   Διαφάνεια
   1.   Σε περίπτωση που θεσμικό όργανο ή οργανισμός της Κοινότητας ζητήσει την παροχή πρόσβασης σε σύνολο ή υπηρεσία χωρικών δεδομένων, τα κράτη μέλη θα πρέπει, κατόπιν σχετικού αιτήματος και προκειμένου να είναι δυνατή η αξιολόγηση και χρήση των παρεχόμενων συνόλων ή υπηρεσιών χωρικών δεδομένων, να δίνουν συμπληρωματικές πληροφορίες, σχετικά με τους μηχανισμούς συλλογής, επεξεργασίας, παραγωγής και ποιοτικού ελέγχου καθώς και σχετικά με τον τρόπο πρόσβασης στα εν λόγω σύνολα και υπηρεσίες χωρικών δεδομένων, εφόσον οι εν λόγω συμπληρωματικές πληροφορίες είναι διαθέσιμες και είναι εύλογη η εξαγωγή και η διάθεσή τους.
   2.   Όποτε ζητηθεί υποβολή οικονομικής προσφοράς από τα κράτη μέλη στα θεσμικά όργανα και τους οργανισμούς της Κοινότητας σχετικά με παροχή πρόσβασης σε σύνολα και υπηρεσίες χωρικών δεδομένων θα πρέπει να περιλαμβάνεται σ’ αυτήν η τεκμηρίωση για τη χρέωση καθώς και οι παράγοντες που λαμβάνονται υπόψη για τον υπολογισμό του τέλους (αντιτίμου).
   Άρθρο 7
   Χρόνος απόκρισης
   Τα κράτη μέλη θα πρέπει να εξασφαλίζουν πρόσβαση σε σύνολα και υπηρεσίες χωρικών δεδομένων χωρίς καθυστέρηση και το αργότερο εντός είκοσι ημερών από την παραλαβή γραπτής αίτησης, εκτός εάν υπάρξει διαφορετική αμοιβαία συμφωνία μεταξύ του κράτους μέλους και του θεσμικού οργάνου ή οργανισμού της Κοινότητας
   Άρθρο 8
   Μεταβατικές διατάξεις
   Τα κράτη μέλη εξασφαλίζουν ότι οι ρυθμίσεις ή συμβάσεις πρόσβασης σε χωρικά δεδομένα και υπηρεσίες είναι σύμμορφες με τον παρόντα κανονισμό έπειτα από δεκαοκτώ μήνες από την έναρξη ισχύος του.
   Εφόσον κατά την ημερομηνία έναρξης ισχύος του παρόντος κανονισμού υφίστανται ήδη ρυθμίσεις για την παροχή συνόλων και υπηρεσιών χωρικών δεδομένων, τα κράτη μέλη διασφαλίζουν ότι οι εν λόγω ρυθμίσεις θα συνάδουν με τον παρόντα κανονισμό κατά την ανανέωση ή τη λήξη τους, αλλά όχι αργότερα από τρία έτη έπειτα από την έναρξη ισχύος του παρόντος κανονισμού.
   Άρθρο 9
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Μαρτίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 108 της 25.4.2007, σ. 1.
   
      (2)  ΕΕ L 326 της 4.12.2008, σ. 12.